QAM GĦALINA – Ħadd il-Għid – Sena A – 12 t'April 2020 Ħadd il-Għid QAM GĦALINA Atti 10:34,37-43; Kolossin 3, 1-4; 1 Kor 5: 6b-8; Ġwanni 20,1-9 Il-Vanġelu Il-qawmien ta' Ġesù mill-imwiet Kien l-ewwel jum tal-ġimgħa, fil-għodu kmieni kif kien għadu d-dlam, u Marija ta' Magdala ġiet ħdejn il-qabar u rat il-blata mneħħija mill-qabar. Għalhekk telqet tiġri għand Xmun Pietru u għand id-dixxiplu l-ieħor li kien iħobb Ġesù, u qaltilhom: "Qalgħu l-Mulej mill-qabar, u ma nafux fejn qegħduh!" Pietru u d-dixxiplu l-ieħor ħarġu u ġew ħdejn il-qabar. It-tnejn ġrew flimkien, imma d-dixxiplu l-ieħor ħaffef aktar minn Pietru u laħaq qablu ħdejn il-qabar. Tbaxxa, u ra l-faxex ta' l-għażel imqiegħda hemm, iżda ma daħalx. Mbagħad wasal warajh Xmun Pietru, daħal fil-qabar, u ra l-faxex ta' l-għażel imqiegħda hemm, u l-maktur li kien madwar rasu; dan ma kienx mal-faxex, imma mitwi u mqiegħed f'post għalih. Mbagħad id-dixxiplu l-ieħor, li kien wasal l-ewwel ħdejn il-qabar, daħal hu wkoll, ra, u emmen. Sa dak in-nhar kienu għadhom ma fehmux l-Iskrittura li tgħid li kellu jqum mill-imwiet. Il-Ħsieb L-Għid il-Kbir. L-akbar festa fil-kalendarju tal-mixja tal-fidi tagħna. Hija festa li turi li Ħajjet u Kliem Kristu fuq din l-art kienu kliem bis-serjetà. Importanti għalhekk li llum nifirħu u nirringrazzjaw lil Ġesù għal din ir-rebħa li permezz tagħha AĦNA SIRNA WLIED IR-REBĦA u li l-mewt mhux ser taħkem aktar fuqna. Importanti għalhekk li nifirħu, ferħ li jiġi għalina li matul ir-Randan nagħrfu li aħna bnedmin dgħajfa u li mingħajr Ġesù ma aħna xejn. Importanti għalhekk li lkoll kemm aħna nifhmu li r-rebħa ta' Ġesù kienet rebħa kontra d-dubji u l-inċertezzi tal-ħajja ta' kuljum, rebħa kontra l-inġustizzji li nsofru, rebħa li tmur ferm 'il bogħod fiż-żmien u teħodna għall-eternità. ġustifikat għalehkk huwa l-ferħ tagħna llum. Il-Kelma L-ewwel qari tal-lum huwa meħud mill-Ktieb ta' l-Atti ta' l-Appostli u jirrakkonta d-diskors ta' Pietru fejn itenni li l-predikazzjoni tiegħu hija fuq il-passjoni, mewt u qawmien ta' Ġesù, li huwa l-misteru ta' l-Għid. Ma' dan il-misteru ddur l-istorja kollha ta' l-Għid u ta' l-umanità mifdija. Fis-Salm Responsorjali għandna għajta ta' ferħ f'Salm 117 għax dan HUWA L-JUM li għamel il-Mulej. Fit-tieni qari fl-Ittra lill-Kolossin San Pawl itenni li jekk aħna irxuxtajna ma' Kristu hemm bżonn li nfittxu l-ħwejjeġ tas-sema. Fil-Vanġelu ta' San Ġwann insibu li flimkien ma' Marija ta' Magdala kienu Pietru u Ġwanni l-ewwel xiehda tal-qawmien ta' Ġesù. Il-Ħajja Tħoss tassew ferħ f'qalbek illum? Tħoss li pajjiżek huwa s-sema? Qed tfittex il-ħwejjeġ tas-sema u mhux tad-dinja? Tħoss li Ġesù kisiblek ir-rebħa? L-Għid it-tajjeb ifisser li dak li għexna matul ir-Randan issa nkomplu ngħixuh fiċ-ċertezza tar-rebħa ta' Kristu Rxoxt. Mulej, rebbieħ fuq il-mewt għinna nirbħu kontinwament id-difetti tagħna, biex nifhmu l-kobor tar-rebħ tiegħu. bħala ulied ir-rebħa. IL-FAĊĊOLIŻMU TA' KULJUM – Ħadd il-Palm Sena A – 5 ta' April 2020 Ħadd il-Palm IL-FAĊĊOLIŻMU TA' KULJUM Mattew 21:1-11; Isaija 50:4-7; Salm 21; Filippin 2, 6-11; Mattew 26:14-27,66 Il-Qari Aqra l-Liurġija Hawn! Il-Ħsieb Iċ-Ċerimonja ta' Ħadd il-Palm tiftaħ il-bieb għall-Ġimgħa Mqaddsa li tilħaq il-qofol tagħha biċ-ċelebrazzjoni tat-tlett ijiem imqaddsa – Ħamis ix-Xirka, il-Ġimgħa l-Kbira u Sibt il-Għid. Huma jiem importanti għall-ħajja tagħna l-Insara. Illum permezz ta' Ħadd il-Palm tiftaħ il-Ġimgħa tal-Vera Mħabba, mhux imħabba tal-kant u l-kartolini. Hija mħabba li matul din il-gimgħa Ġesù se jurini bit-tbatija li ġarrab għalija; u għalhekk dejjem qist dan il-jum bħala jum ta' FAĊĊOLIŻMU tiegħi lejn Ġesù. Għax hu l-jum li jissimbolizza dak li jiena nwettaq kuljum: ngħid li jien ta' Ġesù u ma' Ġesù iżda wara, b'għemil u bil-kompromessi, ngħajjat "Sallbu". Iċ-ċelebrazzjoni tal-lum hija meditazzjoni qawwija. Il-Kelma Fil-Vanġelu li jinqara fiċ-ċelebrazzjoni tat-tberik tal-Palm insibu li, fis-silta ta' San Mattew, għandna r-rakkont tad-daħla ta' Ġesù f'Ġerusalemm fost it-tixjir tal-Palm. Fl-Ewwel Qari tal-quddiesta tal-lum għandna silta mill-ktieb tal-Profeta Isaija li tagħti l-idea tal-Qaddej t'Alla. Is-Salm 21 fis-Salm Responsorjali tal-lum huwa l-għajta ta' l-abbandun ta' Ġesù fuq is-Salib. Fl-Ittra ta' San Pawl lill-Filippin għandna l-idea tax-xejn li ġab fuqu Kristu biex isalvana. Fil-Vanġelu ta' San Mattew illum naqraw il-Passjoni ta' Ġesù: il-mumenti iebsa li għadda minnhom Kristu għall-umanitaÏ. Il-Ħajja Din hija l-gimgħa ta' l-akbar imħabba. Kemm tassew se troddlu lura l-imħabba lil Ġesù bl-egħmil tiegħek? Kapaċi matul din il-gimgħa tagħmel REVIŻJONI TA' ĦAJTEK fid-dawl tal-Passjoni ta' Kristu? Kemm inti konxju ta' nies li, bħal Kristu, huma msallbin madwarek minħabba l-inġustizzji? Ara li matul din il-Ġimgħa tipparteċipa ħaj fil-funzjonijiet tal-liturġija tal-Ġimgħa Mqaddsa. Mulej, nitolbuk li bl-eżempju li tajtna fit-triq tas-salib, nagħmel minn kollox biex inħobbok bl-għemil tiegħi. JIFTAĦ L-OQBRA – Il-5 Ħadd tar-Randan Sena A – 29 ta' Marzu 2020 Il-5 Ħadd tar-Randan JIFTAĦ L-OQBRA Eżekjel 37: 12-14; Salm 129; Rumani 8:8-11; Ġwanni 11:1-45 Il- Vanġelu Kien hemm wieħed marid, Lazzru minn Betanja, ir-raħal ta' Marija u oħtha Marta. Marija kienet dik li dilket il-Mulej b'żejt ifuħ u xxuttatlu riġlejh b'xuxitha; u Lazzru, il-marid, kien ħuha. Iż-żewġ nisa bagħtu jgħidu lil Ġesù: "Mulej, ara, ħabibek marid." Meta sama' l-aħbar Ġesù qal: "Din m'hijiex marda tal-mewt, iżda hi għall-glorja ta' Alla, biex biha tingħata glorja lill-Iben ta' Alla." Ġesù kien iħobbhom lil Marta u lil oħtha u lil Lazzru. Meta sama' li dan marad, baqa' jumejn oħra fejn kien, u mbagħad qal lid-dixxipli: "Ejjew nerġgħu mmorru l-Lhudija." Qalulu d-dixxipli: "Rabbi, il-Lhud għadhom kemm kienu qegħdin ifittxu li jħaġġruk, u int rieġa' sejjer hemm?" Weġibhom Ġesù: "M'hux tnax-il siegħa fiha l-ġurnata? Sakemm wieħed jimxi binhar, ma jitfixkilx, għax ikun qiegħed jara d-dawl ta' din id-dinja. Imma jekk jimxi billejl, jitfixkel, għax ma jkollux dawl." Qalilhom hekk, u mbagħad issokta jgħidilhom: "Ħabibna Lazzru rieqed; iżda ħa mmur u nqajjmu." Qalulu d-dixxipli: "Mulej, jekk inhu rieqed, jiġifieri se jfiq." Iżda Ġesù kien tkellem mill-mewt tiegħu, u huma ħaduha li kien qalilhom fuq l-irqad ta' meta wieħed ikun bin-ngħas. Mbagħad qalilhom ċar u tond: "Lazzru miet. U jiena nifraħ minħabba fikom li ma kontx hemm, ħalli temmnu. Iżda ejjew immorru sa ħdejh." Tumas, mlaqqam it-Tewmi, qal lil sħabu d-dixxipli: "Immorru aħna wkoll ħa mmutu miegħu." Meta wasal, Ġesù sab li Lazzru kien ġa ilu erbat ijiem fil-qabar. Betanja kienet qrib Ġerusalemm, xi ħmistax-il stadju 'l hemm minnha. Ħafna Lhud kienu ġew għand Marta u Marija biex ifarrġuhom minħabba ħuhom. Kif, mela, semgħet li kien ġej Ġesù, Marta ħarġet tilqgħu, iżda Marija baqgħet id-dar. Marta qalet lil Ġesù: "Mulej, kieku kont hawn, ħija ma kienx imut. Imma wkoll issa, jiena naf li kull ma int titlob lil Alla, Alla jagħtihulek." Ġesù qalilha: "Ħuk jerġa' jqum!" Qaltlu Marta: "Jiena naf li jerġa' jqum, fil-qawmien mill-imwiet fl-aħħar jum." Qalilha Ġesù: "Jien hu l-qawmien u l-ħajja. Kull min jemmen fija, ukoll jekk imut, jgħix; u kull min jgħix u jemmen fija, dan ma jmut qatt. Temmnu inti dan?" "Iva, Mulej," weġbitu, "Jiena nemmen li inti l-Messija, l-Iben ta' Alla, dak li ġie fid-dinja." Kif qalet dan, marret issejjaħ lil oħtha Marija u minn taħt l-ilsien qaltilha: "L-Imgħallem hawn, u qiegħed isejjaħlek." Dik, malli semgħetha, qamet minnufih u marret ħdejh. Ġesù kien għadu ma daħalx fir-raħal, imma baqa' fejn kienet ġiet tiltaqa' miegħu Marta. Il-Lhud li kienu d-dar ma' Marija biex ifarrġuha, kif rawha tqum malajr u toħroġ, marru warajha, għax stħajjluha sejra lejn il-qabar biex toqgħod tibki hemm. Meta Marija waslet fejn kien Ġesù u ratu nxteħtet f'riġlejh, tgħidlu: "Mulej, kieku kont hawn, ħija ma kienx imut." Ġesù, kif ra lilha tibki u l-Lhud, li ġew magħha, jibku wkoll, ħass ruħu mqanqal u tħawwad ħafna. "Fejn qegħedtuh?" staqsiehom. Huma weġbuh: "Mulej, ejja u ara." U Ġesù beka. Għalhekk il-Lhud qalu: "Ara kemm kien iħobbu!" Iżda xi wħud minnhom qalu: "Ma setax dan il-bniedem, li fetaħ għajnejn l-agħma, jagħmel ukoll li dan ma jmutx?" Ġesù ħass ruħu mqanqal għal darb' oħra u resaq lejn il-qabar. Dan kien għar magħluq bi blata fuqu. Ġesù qal: "Neħħu l-blata." Marta, oħt il-mejjet, qaltlu: "Mulej, issa beda jrejjaħ; ġa ilu erbat ijiem mejjet." Qalilha Ġesù: "Ma għedtlikx li jekk inti temmen, tara l-glorja ta' Alla?" Mbagħad neħħew il-blata. Ġesù rafa' għajnejh 'il fuq u qal: "Missier, nroddlok ħajr li smajtni. Kont naf li inti dejjem tismagħni, imma għedt dan minħabba n-nies li hawn madwari, biex huma jemmnu li inti bgħattni." Kif qal hekk, għajjat b'leħen għoli: "Lazzru, oħroġ!" U dak li kien mejjet ħareġ, b'idejh u riġlejh infaxxati u b'maktur ma' wiċċu. Ġesù qalilhom: "Ħollulu l-faxex u ħalluh imur." Ħafna mil-Lhud, li kienu ġew għand Marija u raw dak li għamel Ġesù, emmnu fih. Il-Ħsieb Il-Mulej tant huwa viċin tagħna li jridna ħajjin dejjem u ma jiddejjaqx jinżel fil-ħofra tal-qabar maħmuġ tal-fraġilita ta' ħajjitna. "Dawk li jgħixu skond il-ġisem ma jistgħux jogħġbu lil Alla. Iżda intom ma tgħixux skond il-ġisem iżda skond l-Ispirtu". Din hija twissija li jagħti San Pawl fil-liturġija tal-lum, twissija li lkoll kemm aħna rridu nieħdu bis-serjetà jekk irridu nibqgħu ħajjin dejjem, ħajjin għall-eternità, ħajjin permezz tal-Kelma t'Alla. Minkejja d-difetti tagħna, il-Mulej lest li jerġa' jqajjimna kuljum ukoll jekk dak li għal għajnejn id-dinja jidher li jkun waqgħa jew falliment. Huwa għal dan il-għan li l-qawmien ta' Lażżru huwa eżempju ċar mhux biss tal-qawwa ta' Ġesù fuq il-mewt fiżika tal-bniedem iżda b'mod aktar ċar fuq il-mewt spiritwali. Għal dan il-għan dan il-Vanġelu huwa Vanġelu li jagħtina kuraġġ u tama minkejja d-dgħufija ta' kull wieħed minna. Il-Kelma tal-Mulej għandha s-setgħa kull ħin li tagħtina l-ħajja. Importanti li lkoll nagħtu każ tagħha u nagħtuha l-ħin u ċ-ċans tibdilna. Il-Kelma Eżekjel iserraħ ras il-poplu u jiddeskrivi l-qawmien u l-għaqda ta' Israel wara l-Eżilju. Dan insibuh b'mod speċjali fl-Ewwel Qari tal-lum mill-Ktieb tal-Profeta Eżekjel, li jtenni li saħansitra l-Mulej itellagħna mill-oqbra li nkunu ntfajna fihom aħna. Il-Mulej se jqiegħed ruħna fina biex aħna nieħdu l-ħajja. Xi rridu aktar minn hekk? Is-Salm 129 li ntennu fis-Salm Responsorjali huwa għajta qawwija lill-Mulej għax huwa għandu t-tjieba. Hija din it-tjieba li trid tfejjaqna. Fit-Tieni Qari fl-Ittra lir-Rumani għandna indikazzjoni li aħna l-imgħammdin, aħna l-ħolqien ġdid imħabbar minn Eżekjel fl-Ewwel Qari tal-lum. Fil-Vanġelu ta' San Ġwann, fil-qawmien ta' Lazzru għandna tifsira ta' dak li jiġri lilna fil-magħmudija. Il-Ħajja 1. Quddiem id-dgħufija tagħna għandna l-ordni kuljum biex inqumu mill-waqgħat u r-raqdiet tagħna. 2. Il-Mulej iridna ħajjin fix-xhieda tagħna. X'qed tkun ir-risposta tagħna? 3. Il-Mulej huwa lest li jtellagħna mill-qabar tagħna, iżda rridu nagħmlu l-parti tagħna. 4. Kemm tassew fil-ħajja tagħna qed nagħmlu għażliet fid-dawl tal-kliem ta' Kristu biex inkunu wlied id-dawl? minkejja l-waqgħat fil-qabar ta' dgħufija nixtieq li tgħinni nqum u nerfa' salibi. GĦOTJA TA' DAWL – Ir-4 Ħadd tar-Randan sena A – 22 ta' Marzu 2020 Ir-4 Ħadd tar-Randan GĦOTJA TA' DAWL 1 Samwel 16, 1b, 6-7,10-13; Salm 22; Efesin 5, 8-14; Ġwanni 9:1-41 Il-Vanġelu Kif kien għaddej, lemaħ raġel agħma minn twelidu, u d-dixxipli tiegħu staqsewh: "Rabbi, dan twieled agħma għax dineb hu stess, jew għax dinbu l-ġenituri tiegħu?" Ġesù wieġeb: "Mhux għax dineb hu jew il-ġenituri tiegħu, imma ġralu hekk biex l-għemil ta' Alla jidher fih. Sakemm għadu binhar, jeħtiġilna nagħmlu x-xogħol ta' dak li bagħatni, għax jasal il-lejl meta ħadd ma jkun jista' jaħdem. Sakemm għadni fid-dinja, jiena hu d-dawl tad-dinja." Kif qal dan, beżaq fl-art, għamel minnu qisu tajn, u dilek bih għajnejn ir-raġel agħma. U qallu: "Mur inħasel fil-menqgħa ta' Silwam." Din tfisser 'il-Mibgħut'. Mela dak mar, nħasel u ġie jara. Il-ġirien u dawk li s-soltu kienu jarawh, għax hu kien tallab, qalu: "Dan m'huwiex dak li kien joqgħod bilqiegħda jittallab?" Xi wħud qalu: "Iva, hu." Oħrajn qalu: "Le, imma jixbhu." Iżda hu qalilhom: "Jiena hu." Qalulu: "Mela kif infetħulek għajnejk?" Weġibhom: "Wieħed raġel, jgħidulu Ġesù, għamel ftit tajn, dilikli għajnejja bih, u qalli, 'Mur fis-Silwam u nħasel hemm.' Mort, nħsilt, u ġejt nara." Qalulu: "Fejn huwa dan ir-raġel?" Qalilhom: "Ma nafx." Lil dan il-bniedem li fl-imgħoddi kien agħma ħaduh għand il-Fariżej. Issa dak in-nhar li Ġesù għamel it-tajn u fetaħ għajnejn l-agħma inzerta kien is-Sibt. Il-Fariżej ukoll staqsew mill-ġdid lill-agħma kif sar jara. U hu qalilhom: "Qegħedli ftit tajn fuq għajnejja, mort ninħasel, u issa qiegħed nara." Xi wħud mill-Fariżej qalu: "Dan il-bniedem m'huwiex ġej mingħand Alla, għax ma jħarisx is-Sibt." Iżda oħrajn qalu: "Kif jista' wieħed midneb jagħmel sinjali bħal dawn?" U ma qablux bejniethom. ] U reġgħu qalu lill-agħma: "Int x'jidhirlek minnu, issa li fetaħlek għajnejk?" Qalilhom: "Dak profeta." Il-Lhud ma ridux jemmnu li hu kien agħma u ħa d-dawl qabel ma bagħtu għall-ġenituri ta' dak li sar jara, u staqsewhom: "Dan, li intom qegħdin tgħidu li twieled agħma, dan binkom? Mela issa kif ġie jara?" Il-ġenituri tiegħu wieġbu u qalulhom: "Nafu li dan hu t-tifel tagħna u li twieled agħma; imma kif issa ġie jara, dan ma nafuhx, u anqas ma nafu min fetaħlu għajnejh. Staqsu lilu, żmien għandu; ħa jitkellem hu għalih innifsu." Il-ġenituri tiegħu wieġbu hekk għaliex beżgħu mil-Lhud, għax il-Lhud kienu ġa ftiehmu bejniethom li jekk xi ħadd jistqarr li Ġesù hu l-Messija, isib ruħu barra mis-sinagoga. Kien għalhekk li l-ġenituri tiegħu wieġbu, 'Żmien għandu, staqsu lilu.' Għal darb'oħra reġgħu bagħtu għal dak li kien agħma u qalulu: "Agħti glorja lil Alla! Aħna nafu li dan il-bniedem huwa midneb." Dak weġibhom: "Jekk hux midneb ma nafx; ħaġa waħda naf: li jien kont agħma u issa qiegħed nara." Qalulu: "Imma hu x'għamillek? Kif fetaħhomlok għajnejk?" U hu weġibhom: "Ġa għedtilkom u ma smajtux! Xi tridu tisimgħu iżjed? Jaqaw tridu intom ukoll issiru dixxipli tiegħu?" U qabdu jgħajjruh u qalulu: "Dak int dixxiplu tiegħu! Aħna ta' Mosè dixxipli! Aħna nafu li lil Mosè kellmu Alla, imma dan ma nafux minn fejn hu!" Weġibhom ir-raġel u qalilhom: "Sewwa! Hawn qiegħed l-għaġeb, li intom ma tafux minn fejn inqala', u madankollu lili fetaħli għajnejja! Aħna nafu li Alla m'hux se jisma' lill-midinbin; iżda mbagħad jekk wieħed ikun iqim lil Alla u jagħmel ir-rieda tiegħu, lil dan jisimgħu. Qatt fid-dinja ma nstema' li xi ħadd fetaħ għajnejn wieħed agħma mit-twelid. Li kieku dan ma kienx ġej mingħand Alla, xejn ma kien ikollu ħila jagħmel." Mbagħad qabżu u qalulu: "Int se tgħallem lilna, int li twelidt dnubiet waħdek?" U keċċewh 'il barra. Ġesù sama' li keċċewh 'il barra; sabu u qallu: "Temmen inti f'Bin il-bniedem?" Dak wieġeb u qallu: "Min hu, Mulej, biex nemmen fih?" Qallu Ġesù: "Mhux biss rajtu, imma huwa dak stess li qiegħed ikellmek." Qallu: "Nemmen, Mulej!" U nxteħet għarkubbtejh quddiemu. Mbagħad Ġesù qal: "Jien ġejt fid-dinja biex nagħmel ħaqq, biex min ma jarax isir jara, u min jara jagħma." Xi wħud mill-Fariżej li kienu hemm madwaru semgħuh jgħid dan u staqsewh: "Aħna wkoll għomja?" Weġibhom Ġesù: "Li kieku kontu għomja, ma kontux tkunu ħatja ta' dnub. Imma issa qegħdin tgħidu, 'Aħna naraw.' Mela d-dnub tagħkom għadu fuqkom." Il-Ħsieb Is-sejħa li tagħmlilna l-liturġija tal-lum hi biex dik il-fidi li rċevejna fil-magħmudija nkabbruha u nwassluha lill-oħrajn. Il-miraklu li nsibu fil-Vanġelu tal-lum huwa l-miraklu tiegħi u tiegħek kull darba li nobdu għall-Kelma tal-Ħajja li jwassal lilna l-Mulej. Fil-mumenti ta' dlamijiet li ngħaddu minnhom f'diversi waqgħat ta' ħajjitna, il-kuntatt tagħna mal-Mulej huwa bħal raġġ ta' dawl, dawl li jegħleb is-saltna tad-dlamijiet li ħafna drabi nkunu lsiera tagħha, dlamijiet ta' vizzji u ħżunija, dlamijiet ta' suppervja. Hemm bżonn URĠENTI li nħallu lill-Mulej imissna. Hemm bżonn li nħallu lill-Mulej jagħtina d-dawl. Hemm bżonn li kif l-agħma fil-Vanġelu tal-lum obda l-kmand ta' Ġesù, hekk aħna m'għandniex triq alternattiva x'nagħżlu. Hija s-sejħa li tagħmlilna l-liturġija tal-lum sabiex dik il-fidi li rċevejna fil-magħmudija nkabbruha u nwassluha lill-oħrajn. Kristu huwa d-dawl tad-dinja. Bħala nsara lkoll kemm aħna rridu nkunu xhieda ħajja ta' dan id-dawl. Il-Kelma L-Ewwel Qari tal-lum, meħud mill-Ewwel Ktieb ta' Samwel, jirrakkonta l-ġrajja ta' żmien is-Slaten fejn insibu l-figura ta' David li minn ragħaj ta' l-imrieħel jiġi magħżul Sultan. Alla ma jħarisx lejn l-uċuħ. U propju din l-għajta għall-protezzjoni u kenn tal-Mulej fuqna, insibuha fis-Salm 22 fejn għandna sejħa lill-Mulej bħala r-Ragħaj it-Tajjeb, Ragħaj li jsegwi b'mod personali l-merħla tiegħu. La l-Mulej huwa l-kenn tagħna għandna nkunu konvinti li aħna wlied id-dawl kif itenni San Pawl fit-Tieni Qari tal-lum fl-Ittra lill-Efesin. Fil-Vanġelu tal-lum, meħud minn San Ġwann, għandna l-fejqan ta' l-agħma li jikseb id-dawl għax obda u emmen fid-diskors ta' Ġesù. Il-Ħajja 1. Aħna lkoll ulied id-dawl. F'dan iż-żmien tar-Randan irridu niċċekkjaw liema dawl qed idawwal il-ħajja tagħna. 2. Hemm bżonn li nkunu umli biex nisimgħu u ngħixu l-Kelma ta' Alla. 3. Hemm bżonn li nwettqu dak li ordnalna Ġesù biex tassew NARAW l-għażliet f'ħajjitna. 4. Alla ma jħarisx lejn l-uċuħ kif nisimgħu fl-Ewwel Qari. Kulħadd għandu missjoni importanti fi-Saltna Tiegħu. 5. F'dan iż-żmien tar-Randan irridu nfittxu li nsaħħu sewwa u malajr id-dawl tal-fidi tagħna. għallimna nwettqu sew il-ħidma tagħna bid-dawl tiegħek li nużawh aħna. GĦANDEK GĦATX? – It-3 Ħadd tar-Randan sena A – 15 ta' Marzu 2020 It-3 Ħadd tar-Randan GĦANDEK GĦATX? Eżodu 17:3-7; Salm 94; Rumani 5: 1-2, 5-8; Ġwanni 4: 5-42 Il-Vanġelu Ġ ie f'belt tas-Samarija, jisimha Sikar, qrib il-biċċa art li Ġakobb kien ta lil ibnu Ġużeppi, fejn kien hemm ukoll il-bir ta' Ġakobb. Kien għall-ħabta tas-sitt siegħa, u Ġesù, għajjien kif kien mill-mixi, qagħad bilqiegħda ħdejn il-bir. U ġiet mara mis-Samarija timla l-ilma. "Agħtini nixrob," qalilha Ġesù. Id-dixxipli tiegħu kienu marru l-belt jixtru x'jieklu. Il-mara mis-Samarija qaltlu: "Kif! Inti Lhudi u titlob lili, Samaritana, biex nagħtik tixrob?" Qaltlu hekk għax il-Lhud ma jitħalltux mas-Samaritani. Ġesù weġibha: "Kieku kont taf id-don ta' Alla u min hu dak li qiegħed jgħidlek, 'Agħtini nixrob,' kieku int kont titolbu, u hu kien jagħtik ilma ħaj." Qaltlu l-mara: "Sinjur, mnejn se ġġib l-ilma ħaj jekk anqas biex timla ma għandek u l-bir huwa fond? Jaqaw int aqwa minn missierna Ġakobb li tana dan il-bir, li minnu xorob hu u wliedu u l-imrieħel tiegħu?" Weġibha Ġesù: "Kull min jixrob minn dan l-ilma jerġa' jagħtih l-għatx; imma min jixrob mill-ilma li nagħtih jien qatt iżjed ma jkun bil-għatx. L-ilma li nagħtih jien isir fih għajn ta' l-ilma li jwassal sal-ħajja ta' dejjem." Qaltlu l-mara: "Agħtini dan l-ilma, Sinjur, biex ma jaqbadnix l-għatx, u anqas ma noqgħod ġejja u sejra hawn nimla l-ilma." Qalilha Ġesù: "Mur sejjaħ lil żewġek u erġa' ejja hawn." Weġbitu l-mara: "Ma għandix żewġi." Qalilha Ġesù: "Sewwa għedt, 'ma għandix żewġi.' Inti żżewwiġt ħames darbiet, u r-raġel li għandek miegħek bħalissa m'huwiex żewġek. Sewwa weġibt!" Qaltlu l-mara: "Int profeta, Sinjur, milli qiegħda nara. Missirijietna kienu jaduraw lil Alla fuq din il-muntanja; imma intom tgħidu li l-post fejn wieħed għandu jadura lil Alla jinsab f'Ġerusalemm." Qalilha Ġesù: "Emminni, mara, jiġi żmien meta mhux fuq din il-muntanja taduraw lill-Missier, anqas f'Ġerusalemm. Intom taduraw lil dak li ma tafux; aħna naduraw lil dak li nafu, għax is-salvazzjoni ġejja mil-Lhud. Imma tiġi siegħa, anzi issa hi, meta dawk li tassew jaduraw jibdew jaduraw lill-Missier fl-ispirtu u l-verità. Għax il-Missier ukoll, nies bħal dawn ifittex li jadurawh. Alla huwa spirtu, u dawk li jadurawh għandhom jadurawh fl-ispirtu u l-verità." Qaltlu l-mara: "Jiena naf li ġej il-Messija, – dak li jgħidulu Kristu. Meta jiġi hu, kollox iħabbrilna." Qalilha Ġesù: "Jiena hu, li qiegħed nitkellem miegħek." Fil-ħin ġew id-dixxipli tiegħu, u stagħġbu jarawh jitkellem ma' mara; iżda ħadd minnhom ma staqsieh, 'Xi trid?', jew, 'Għax qiegħed titkellem magħha?' Il-mara ħalliet il-ġarra hemmhekk, reġgħet daħlet il-belt u qalet lin-nies: "Ejjew araw bniedem li qalli kull ma għamilt. Tgħid, dan il-Messija?" U nies ħarġu mill-belt u ġew ħdejh. Sadattant id-dixxipli bdew jitolbuh u jgħidulu: "Rabbi, kul!" Iżda hu qalilhom: "Jien għandi ikel x'niekol li intom ma tafux bih." Id-dixxipli għalhekk bdew jistaqsu lil xulxin: "Jaqaw ġie xi ħadd u ġieblu x'jiekol?" Qalilhom Ġesù: "L-ikel tiegħi hu li nagħmel ir-rieda ta' min bagħatni u li nwassal fit-tmiem l-opra tiegħu. Intom ma tgħidux li baqa' erba'xhur oħra għall-ħsad? Imma araw x'ngħidilkom jien: erfgħu għajnejkom u ħarsu ftit kif l-għelieqi bjadu għall-ħsad! Ġa l-ħassad qiegħed jieħu ħlasu u jiġbor il-frott għall-ħajja ta' dejjem, biex min jiżra' jifraħ hu wkoll bħal min jaħsad. F'dan taraw kemm sewwa jingħad li wieħed jiżra' u l-ieħor jaħsad. Jiena bgħattkom taħsdu dak li ma tħabattux għalih intom; kienu oħrajn li tħabtu, u intom dħaltu flokhom biex tgawdu l-frott tat-taħbit tagħhom." Kien hemm ħafna Samaritani minn dik il-belt li emmnu f'Ġesù fuq ix-xhieda li tathom dik il-mara meta qaltilhom: 'Qalli kull ma għamilt,' tant, li meta s-Samaritani ġew ħdejh, bdew jitolbuh biex jibqa' magħhom, u hu qagħad hemm jumejn. Mbagħad ħafna oħrajn emmnu minħabba kliemu, u lill-mara qalulha: "issa mhux għax għedtilna int qegħdin nemmnu, imma għax aħna wkoll smajnieh, u sirna nafu li dan tassew hu s-salvatur tad-dinja." Il-Ħsieb min jixrob mill-ilma li nagħtih jien qatt iżjed ma jkun bil-għatx. Fil-ħajja tagħna ma tkunx l-ewwel darba li jaqbadna l-għatx, b'mod speċjali wara xi biċċa xogħol fis-sajf. Xi kultant iżda jista' jkun li jkollna għatx għal affarijiet oħra. Biex tikber il-pożizzjoni soċjali tiegħek jew fuq il-post tax-xogħol. Is-Samaritana nistgħu nqisuha aħna. Nersqu lejn Ġesù u nitolbuh il-grazzji, il-grazzji materjali. Aqlagħli din il-grazzja, ħa nagħmel din il-wegħda; jekk tagħtini hekk nagħtik daqshekk; Hu diskors fuq livell materjali biss. Ħafna drabi nirrabjaw ukoll mal-Mulej meta ma jagħtiniex dak li nitolbu fil-pront. Nibqgħu naħsbu u naġixxu bħala bnedmin anki mal-Mulej, minkejja t-tagħlim tiegħu, minkejja li x-xewqa tiegħu kienet dejjem li ma nibqgħux naħsbu bħala bnedmin. Meta nirċievu l-Ewkaristija, Alla jsir parti minna, mill-ħajja tagħna, mill-mod kif naġixxu. Iżda ħafna drabi l-għatx għall-materjali jżommna fuq livell ta' medjokrità b'mod li l-veru għatx għall-valuri ta' kuljum lanqas biss inħossuh. It-tielet Ħadd tar-Randan għandu stedina ċara, agħraf dak li se titlob lil Ġesù. Il-Kelma L-Ewwel Qari tal-lum huwa meħud mill-Ktieb ta' l-Eżodu u għandna r-rakkont ta' meta l-poplu Lhudi fil-mixja tiegħu lejn l-Art Imwegħda qabdu l-għatx. Minkejja n-nuqqas ta' fiduċja tal-poplu f'Alla, Alla jibgħat ilma mill-blat. Fis-Salm Responsorjali għandna stedina biex nisimgħu leħen il-Mulej u ma nwebbsux qalbna. San Pawl fl-Ittra lir-Rumani jtenni li minħabba li konna fid-dnub Ġesù Kristu sar għalina l-ilma ħaj li jeħlisna mill-jasar. Dan seta' jagħmlu bil-mewt tiegħu. Fil-Vanġelu għandna d-djalogu bejn Ġesù u s-Samaritana li talbitu jagħtiha l-ilma. Ġesù jagħtiha ilma differenti, li jagħti l-ħajja. IL-Ħajja 1. Il-Mulej jagħtina l-ilma li jżommna ħajjin kull ħin. Kif qed naċċetta dan l-ilma fil-ħajja tiegħi ta' kuljum? 2. Il-Mulej ġie biex jagħmel ir-rieda ta' dak li bagħtu, kif itenni fil-Vanġelu tal-lum. Inti u jien kemm qed nifhmu xi jrid il-Mulej minna? 3. Kif qed taqta' l-għatx tiegħek kuljum, bl-ilma li jagħtina Ġesù b'mod speċjali fl-Ewkaristija jew b'affarijiet materjali li jkomplu jagħmlulna aktar għatx? 4. Kristu jrid u jinsab lest li jkun l-ilma ħaj għalina kull ħin. L-għażla bil-libertà kollha hija f'idejna. Agħmel Mulej li ma nfittex imkien biex naqta' l-għatx ħlief bik, bil-kelma tiegħek, bil-Ġisem u d-Demm tiegħek. KONFERMA GĦALL-UMANITA' – It-2 Ħadd tar-Randan sena A – 8 ta' Marzu 2020 It-2 Ħadd tar-Randan ĠESÙ KRISTU: KONFERMA GĦALL-UMANITA Ġenesi 12: 1-4a; Salm 32; 2 Timotju 1:8b-10; Mattew 17:1-9 Il-Vanġelu Sitt ijiem wara, Ġesù ħa miegħu lil Pietru u 'l Ġakbu u 'l ħuh Ġwanni, tellagħhom fuq muntanja għolja weħidhom, u tbiddel quddiemhom. Wiċċu sar jiddi bħax-xemx, u lbiesu sar abjad bħad-dawl. U dehrulhom Mosè u Elija jitħaddtu miegħu. Qabeż Pietru u qal lil Ġesù: "Mulej, kemm hu sew li aħna hawn! Jekk trid intella' hawn tliet tined, waħda għalik, waħda għal Mosè u waħda għal Elija." Kif kien għadu jitkellem, sħaba kollha dawl għattiethom u minn ġos-sħaba nstema' leħen jgħid: "Dan hu Ibni l-għażiż, li fih sibt l-għaxqa tiegħi; isimgħu lilu." Id-dixxipli, kif semgħu dan, waqgħu wiċċhom fl-art, mimlijin biża'. Ġesù resaq lejhom, messhom u qalilhom: "Qumu. La tibżgħux." Huma refgħu għajnejhom u ma raw lil ħadd ħlief lil Ġesù waħdu. Huma u neżlin minn fuq il-muntanja, Ġesù ordnalhom u qalilhom: "Tgħidu lil ħadd b'din id-dehra sa ma Bin il-bniedem ikun qam mill-imwiet." Il-Ħsieb Dan hu Ibni l-għażiż, li fih sibt l-għaxqa tiegħi; isimgħu lilu. Ħafna drabi fil-ħajja tagħna rridu l-konfermi iżda nsibu affarijiet mingħajr stabbilità. Faċli ngħidu li m' għandniex nibnu kastelli fl-arja iżda mbagħad inkunu l-ewwel nies li nagħmlu hekk. Ngħidu li r-reliġjon tagħlaqna f'gaġġa, tnaqqsilna l-libertà u ma nindunawx li sirna skjavi ta' allat foloz li ħloqniehom aħna. Infittxu kontinwament il-veru ferħ tal-qalb u ngħixu f'dinja ta' solitudni. Għaliex dan kollu? Hawn xi ħaġa li ma titfarrakx? Li tibqa soda? Fil-liturġija tal-lum għandna risposta, KRISTU. Kristu huwa kkonfermat bħala l-Iben t'Alla: dak li ġie biex jifdi, Dak li se jsalvana. U proprju f'dan iż-żmien tar-Randan, żmien ta' riflessjoni fuq il-mod ta' ħajja li qed ngħixu, aħna li ngħidu li aħna nsara, Ġesù Kristu jrid ikun il-gwida tagħna mhux biss fil-mumenti tal-glorja iżda anki fir-realtà ħarxa ta' kull ġurnata ta' għajxien tagħna. Pietru ħa gost fuq it-Tabor iżda Ġesù reġa' niżżilhom miegħu fir-realtà iebsa fejn Pietru, minkejja li kien ra ħafna fuq it-Tabor, kien minn ta' l-ewwel li ċaħdu kif nagħmlu jien u inti minkejja li aħna ngħidu li nafu xi jfisser Kristu l-Iben t'Alla għalina. Il-Kelma L-Ewwel Qari tal-lum huwa meħud mill-Ktieb tal-Ġenesi u jirrakkonta s-sejħa ta' Abram missier il-poplu t'Alla. Sejħa li kellha ħafna diffikultajiet, iżda Abram aċċetta dan ir-riskju kbir ta' fidi. Is-Salm Responsorjali meħud minn Salm 32 huwa rakkont kif il-patt ta' Alla ma' Abram kien sinjal ta' għaqda ta' Alla mal-bnedmin, għaqda li tnissel tama li għad iqum mill-medjokrità tiegħu. Fit-Tieni Qari tal-lum, mit-Tieni Ittra ta' San Pawl lil Timotju, għandna messaġġ qawwi, dak li meta wieħed jgħix il-Vanġelu bilfors li jrid ibati; iżda wkoll hemm tama li meta tgħix il-Vanġelu se tikseb dawl qawwi għall-kumplament ta' ħajtek. Fil-Vanġelu ta' San Mattew insibu li Ġesù jieħu lil Pietru, Ġakbu u Ġwanni fuq il-muntanja u ssir it-trasfigurazzjoni. Għandna leħen il-Missier li juri kemm tassew hi importanti l-missjoni fdata f'Ġesù Kristu għas-salvazzjoni ta' l-umanità kollha. Il-Ħajja 1. Fil-Ħajja tagħna nippruvaw minn kollox biex insibu ftit hena. Għaliex qatt ma ppruvajna nsibu tassew il-preżenza ta' Kristu f'ħajjitna? 2. Kemm tassew qed ngħixu l-fidi tagħna fid-dawl tal-kliem ta' Ġesù fil-Vanġelu, kliem li jagħtina tama u kuraġġ ma' kull sfida ta' ħajjitna? 3. L-istess sejħa li Alla għamel lil Abraham Alla jagħmilha lil kull wieħed u waħda minna. Kif qegħdin inwieġbu? 4. F'dan iż-żmien tar-Randan hemm bżonn li nikbru aktar fl-imħabba tagħna lejn Alla fil-proxxmu. Mulej, għinni fit-tfittxija tiegħi għalik IL-FALLIMENT TAGĦNA – L-1 Ħadd tar-Randan A – 1 ta' Marzu 2020 L-1 Ħadd tar-Randan IL-FALLIMENT TAGĦNA Ġen 2: 7-9; 3,1-7; Salm 50; Rumani 5: 12-19; Mattew 4:1-11 Il-Vanġelu It-tiġrib ta' Ġesù fid-deżert Mbagħad l-Ispirtu ħa lil Ġesù fid-deżert biex ix-Xitan iġarrbu. U Ġesù baqa' sajjem għal erbgħin jum u erbgħin lejl, u fl-aħħar ħadu l-ġuħ. U resaq it-tentatur u qallu: "Jekk inti Bin Alla, ordna li dan il-ġebel isir ħobż." Iżda Ġesù wieġbu: "Hemm miktub, 'Il-bniedem mhux bil-ħobż biss jgħix, iżda b'kull kelma li toħroġ minn fomm Alla.' " Mbagħad ix-Xitan ħadu miegħu fil-Belt imqaddsa, qiegħdu fuq il-quċċata tat-tempju, u qallu: "Jekk inti Bin Alla, inxteħet għal isfel; għax hemm miktub li, 'Lill-anġli tiegħu jordnalhom jieħdu ħsiebek,' u li 'Fuq idejhom jerfgħuk, Ħalli ma taħbatx riġlejk ma' xi ġebla.' " Qallu Ġesù: "Hemm miktub ukoll, 'Iġġarrabx lill-Mulej Alla tiegħek.' " Għal darb'oħra x-xitan ħadu miegħu fuq muntanja għolja ħafna, urieh is-saltniet kollha tad-dinja u l-glorja tagħhom, u qallu: "Dawn kollha nagħtihom lilek jekk tinxteħet tadurani." Mbagħad qallu Ġesù: "Itlaq, Xitan! Għax hemm miktub, 'Lill-Mulej Alla tiegħek, għandek tadura, u lilu biss taqdi.' " Mbagħad ix-Xitan ħallieh. U minnufih ġew xi anġli u kienu jaqduh. Il-Ħsieb Lill-Mulej Alla tiegħek, għandek tadura, u lilu biss taqdi totali tagħna huwa d-dnub. Iċ-ċaħda tal-grazzja ta' Alla. L-għażla libera tagħna li nsegwu lil satana u mhux lil Alla. F'dan iż-żmien tar-Randan, li bdejna biċ-ċelebrazzjoni ta' l-irmied, indunajna li lkoll kemm aħna rridu verament inċarrtu qlubna u mhux ilbiesna. Hemm bżonn li fil-konverżjoni tagħna ma nkunux artifiċjali iżda nkunu radikali. Il-mument tar-Randan irid ikun mument ta' verifika għalina lkoll, f'liema livell ta' fidi ninsabu, kemm tassew aħna anzjużi li niġġeddu fil-ħajja tagħna biex neqirdu d-dnub u noqorbu aktar lejn Alla. It-tiġrib tagħna minn satana se jibqa'. Saħansitra Ġesù għadda minnu. Iżda aħna rridu nkunu sodi, bil-kelma ta' l-istess Ġesù, li nagħmlu għażliet ta' ħajja u mhux għażliet li jmewtu mhux biss il-fidi tagħna iżda wisq aktar l-għemil tagħna. Ħafna drabi naħlu ħajjitna naduraw u nsiru skjavi ta' allat foloz. Kemm tassew hemm xewqa fina li niskopru u naduraw lil Alla veru fil-ħajja tagħna? Iż-żmien tar-Randan huwa l-mument ġust li nagħmlu din l-iskoperta. Il-Kelma Fl-Ewwel Qari tal-lum, meħud mill-Ktieb tal-Ġenesi, għandna l-ħolqien ta' Adam u Eva u d-dnub tagħhom. Ħolqien li juri l-imħabba kbira ta' Alla u l-libertà assoluta li ta lill-bniedem. Is-silta tas-salm, meħuda minn Salm 80, hija talba ta' ħniena lil Alla meta nagħrfu li aħna midinbin. Fit-Tieni Qari tal-lum għandna s-silta mill-ittra ta' San Pawl lir-Rumani fejn naraw b'mod ċar it-tweġiba ta' Alla għall-falliment tal-bniedem. Il-ġustifikazzjoni li kisbilna Kristu hija att kbir ta' mħabba ta' Alla lejna. Fil-Vanġelu tal-lum l-Evanġelista San Mattew jirrakkonta t-tentazzjonijiet ta' Ġesù mix-xitan fid-deżert. Ġesù jitkellem u jkeċċi x-xitan. Fid-diskors ta' Ġesù għandna s-sinjali fejn irridu npoġġu tassew l-għażliet ta' ħajjitna; mhux fuq it-tlellix iżda fuq il-Kelma t'Alla. Il-Ħajja 1. Bdejna r-Randan. Irid ikun mument ta' MISTOQSIJIET U GĦAŻLIET fuq x'tip ta' ħajja qed ngħixu? 2. Iż-żmien tar-Randan m'huwiex żmien ta' tiġdid spiritwali biss iżda wkoll ta' riforma fuq il-mod ta' ħajja u attitudnijiet tagħna ta' kuljum – TIĠDID 3. X'għażliet qed tagħmel kull ħin fil-ħajja tiegħek? Imbuttati mix-xitan jew favur Ġesù? 4. Xi programm ta' tiġdid lestejt għal dan iż-żmien tar-Randan? Mulej, għallimni matul dan ir-Randan insib aktar lilek u lili nnifsi. AĦFER – ĦOBB – SERVI – Is-7 Ħadd matul is-sena A – 23 ta' Frar 2020 Is-7 Ħadd Matul is-Sena AĦFER – ĦOBB – SERVI Il-Vanġelu "Smajtu x'intqal, 'Għajn b'għajn u sinna b'sinna.' Imma jiena ngħidilkom biex bniedem ħażin ma tiqfulux; anzi jekk xi ħadd jagħtik daqqa ta' ħarta fuq ħaddek tal-lemin, dawwarlu l-ieħor ukoll; u lil min ikun irid itellgħek il-qorti u jeħodlok il-libsa, ħallilu wkoll il-mantar. U jekk xi ħadd iġagħlek timxi miegħu mil wieħed, mur miegħu tnejn. Agħti lil min jitolbok u ddawwarx spallejk lil min ikun irid jissellef mingħandek. L-imħabba lejn l-għedewwa "Smajtu x'intqal, 'Ħobb lil għajrek, u obgħod lill-għadu tiegħek.' Imma jiena ngħidilkom: Ħobbu lill-għedewwa tagħkom, u itolbu għal dawk li jippersegwitawkom, biex tkunu wlied Missierkom li hu fis-smewwiet; għax hu jtalla' x-xemx tiegħu sew fuq il-ħżiena u sew fuq it-tajbin, u jniżżel ix-xita sew fuq min hu tajjeb u sew fuq min m'huwiex. Għax jekk intom tħobbu lil min iħobbkom, xi ħlas jistħoqqilkom? M'hux il-pubblikani wkoll jagħmluh dan? U jekk issellmu lil ħutkom biss, xi tkunu tagħmlu żejjed? M'hux il-pagani wkoll jagħmluh dan? Kunu mela perfetti, bħalma hu perfett Missierkom li hu fis-smewwiet. Il-Ħsieb Ħobbu lill-għedewwa tagħkom, u itolbu għal dawk li jippersegwitawkom Kemm hi iebsa li taħfer kompletament. "Naħfer iva... ninsa le". Kemm nisimgħu espressjonijiet bħal dawn u nibqgħu inroddu s-salib u nżejnu l-ħitan bis-slaleb. Il-Vanġelu tal-lum huwa messaġġ qawwi għall-konverżjoni mhux biss personali iżda wkoll soċjali. Kemm tassew għandna l-kuraġġ naħfru? Kemm tassew għandna l-kuraġġ induru lejn xi ħadd li nafu li ma jridilniex il-ġid? Għalhekk huwa iebes il-Vanġelu. Għalhekk il-ħajja nisranija hija mingħajr kantunieri. Biex inkunu "speċjali" għall-Mulej hemm bżonn li nagħmlu l-affarijiet iebsa. L-avventuri huma iebsin, hemm bżonn li lkoll kemm aħna bħala Nsara ma nagħmlux biss l-ovvju fil-ħajja tagħna. Il-Kelma L-Ewwel Qari tal-lum huwa meħud mill-Ktieb tal-Levitiku u jirrakkonta parti mil-liġi li għandha x'taqsam mal-qdusija tal-poplu. Wieħed jgħix fil-qdusija meta jimxi fil-kmandamenti ta' Alla. Fis-Salm Responsorjali, meħud minn Salm 102, insibu li meta aħna nħobbu lill-proxxmu kollu tagħna nkunu qegħdin nixbhu lil Alla li huwa Alla ħanin u ta' qalb tajba. San Pawl ikompli jenfasizza fit-Tieni Qari tal-lum, meħud mill-Ewwel Ittra tiegħu lill-Korintin, li aħna tempju qaddis ta' Alla u li ħadd ma għandu jqarraq. Fis-silta tal-Vanġelu tal-lum insibu żvilupp tat-tielet beatitudni fid-diskors tal-Muntanja, fejn insibu: "Ħenjin ta' qalbhom ħelwa". Ġesù jagħti eżempju ta' dan bil-ħajja tiegħu stess. Il-Ħajja 1. Kemm aħna kapaċi naħfru? Kif qegħdin naħfru? Kemm tassew aħna nies ta' kompassjoni u mogħdrija? 2. Għandek għedewwa? Kif qed tħares lejhom? Hemm xi persuna fil-ħajja tiegħek li ilek ma tkellimha snin? 3. Aħfer – Ħobb – Servi... kemm taħseb li huma possibbli fil-ħajja tiegħek? Kemm taħseb li huma possibbli li tgħixhom kuljum? 4. Il-ġlieda tagħna kuljum trid tkun magħna nfusna. Hemm bżonn li nagħrfu nnaqqsu minna l-egoiżmu tagħna biex inkunu nistgħu nħarsu f'għajnejn xulxin mingħajr biżà jew mistħija. Mulej għallimni naħfer lill-għadu tiegħi, għallimni nħobb lil dawk li jriduli d-deni, għallimni nimxi, kontra l-kurrent, lejk imsallab. NGĦIXU L-KMANDAMENTI – Is-6 Ħadd matul is-sena A – 16 ta' Frar 2020 Is-6 Ħadd Matul is-Sena NGĦIXU L-KMANDAMENTI Il-Vanġelu Il-Liġi ta' Mosѐ u l-liġi l-ġdida "Xejn taħsbu li ġejt inwaqqa' l-Liġi jew il-Profeti; jiena ma ġejtx biex inwaqqagħhom, iżda biex inwassalhom għall-perfezzjoni. Tassew ngħidilkom, li sa ma jkunu għaddew is-sema u l-art anqas l-iżgħar ittra jew tikka waħda mil-Liġi ma titneħħa sa ma jkun seħħ kollox. Jekk mela xi ħadd iġib fix-xejn wieħed mill-iżgħar minn dawn il-kmandamenti u jgħallem lin-nies biex jagħmlu l-istess, dan jissejjaħ l-iżgħar fis-Saltna tas-Smewwiet. Imma min iħarishom u jgħallimhom, dan kbir jissejjaħ fis-Saltna tas-Smewwiet. "Ngħidilkom li, jekk il-ħajja tajba tagħkom ma tkunx ħafna aħjar minn dik tal-kittieba u l-Fariżej, ma tidħlux fis-Saltna tas-Smewwiet." "Smajtu xi ntqal lin-nies ta' dari, 'La toqtolx.' Mela jekk xi ħadd joqtol ikun ħaqqu l-kundanna. Imma jien ngħidilkom li l-kundanna tistħoqq ukoll lil min jinkorla għal ħuh. Jekk imbagħad xi ħadd lil ħuh jgħidlu, 'Ġifa', ikun ħaqqu l-kundanna tas-Sinedriju; u jekk jgħidlu, 'Iblah', ikun ħaqqu n-nar ta' l-infern. Mela jekk tkun qiegħed ittalla' l-offerta tiegħek fuq l-artal u hemm tiftakar li ħuk għandu xi ħaġa kontra tiegħek, ħalli l-offerta tiegħek hemmhekk quddiem l-artal u mur l-ewwel irranġa ma' ħuk, u mbagħad ejja talla' l-offerta tiegħek. Lil min ikun se jtellgħek il-qorti ħudu bil-kelma t-tajba mill-aktar fis waqt li tkun għadek miegħu fit-triq, li ma jmurx jagħtik f'idejn l-imħallef, u l-imħallef f'idejn l-għassies, u hekk issib ruħek fil-ħabs. Tassew ngħidlek, minn hemm ġew ma toħroġx qabel ma tkun ħallast l-aħħar tliet ħabbiet. "Smajtu xi ntqal, 'La tagħmilx adulterju.' Imma jiena ngħidilkom li kull min iħares lejn mara biex jixtieqha jkun ġa għamel adulterju magħha f'qalbu. Jekk għajnek il-leminija hi għalik okkażjoni ta' dnub, aqlagħha barra u armiha 'l bogħod minnek, għax aktar ikun jaqbillek jekk tintiliflek biċċa waħda minn ġismek milli ġismek kollu jinxteħet fl-infern. U jekk idek il-leminija hi għalik okkażjoni ta' dnub, aqtagħha barra u armiha 'l bogħod minnek, għax aktar ikun jaqbillek jekk tintiliflek biċċa waħda minn ġismek milli ġismek kollu jmur fl-infern. "Ntqal ukoll, 'Min jibgħat lil martu jkollu jagħtiha l-kitba tad-divorzju.' Imma jiena ngħidilkom li kull min jibgħat lil martu barra l-każ ta' żwieġ ħażin, iwaqqagħha fl-adulterju; u min jiżżewweġ waħda mibgħuta minn ħaddieħor jagħmel adulterju. "Smajtu wkoll x'intqal lin-nies ta' dari, 'Tonqosx mill-wegħda li ħlift imma rodd lill-Mulej il-wegħdiet li ħliftlu.' Imma jiena ngħidilkom biex ma taħilfu xejn, u la bis-sema, għax hu t-tron ta' Alla, u la bl-art, għax fuqha jserraħ riġlejh, u lanqas b'Ġerusalemm, għaliex hija l-Belt tas- Sultan il-kbir. U lanqas b'rasek ma għandek taħlef, għaliex inti anqas biss xagħra waħda ma għandek ħila tagħmilha bajda jew sewda. Mela ħa jkun id-diskors tagħkom, 'Iva, iva', 'Le, le'; kull ma hu iżjed minn hekk ikun ġej mill-Ħażin. Il-Ħsieb Mela ħa jkun id-diskors tagħkom, 'Iva, iva', 'Le, le'; kull ma hu iżjed minn hekk ikun ġej mill-Ħażin Kollox m'hu xejn fil-ħajja! Hekk jagħmel kulħadd! Jien se nkun differenti? Huma frażijiet li nisimgħu kuljum u li forsi rridu ngħidu li xi kultant nismgħuhom aħna wkoll. Lesti nippuntaw subgħajna biex nikkritikaw lil ħaddieħor iżda ma aħniex lesti li naċċettaw jew nagħmlu awtokritika fuqna stess. Fil-Liturġija tal-lum Ġesù jikxfilna l-maskra. Maskra li ħafna drabi turi l-mod immatur li bih ngħixu r-reliġjon tagħna. Mod ta' reliġjon li fih aħna biss spettaturi. Ġesù jurina li hu ġie biex jipperfezzjona t-tagħlim u għalhekk jenfasizza għajxien sħiħ tal-kmandamenti. Il-Kelma Il-bniedem ġie maħluq minn Alla liberu u rajh f'idejh. Il-bniedem huwa msejjaħ biex minn rajh jagħżel li jimxi fuq il-liġi ta' Alla kif itenni l-awtur tal-Ktieb ta' Bin Sirak fl-Ewwel Qari tal-lum. Is-Salm 118 juri li hemm minn dawk li jimxu fuq l-liġi tal-Mulej. Fit-Tieni Qari mill-Ewwel Ittra ta' San Pawl lill-Korintin insibu li l-għerf ta' Alla jistgħu jagħrfuh dawk li huma mrawmin sewwa fil-fidi u fl-imħabba. Fil-Vanġelu tal-lum, meħud minn San Mattew, għandna t-tifsira ta' Ġesù li ġie biex jipperfezzjona l-liġi u l-profeti. Huwa jispjega wkoll l-importanza tal-ħames, is-sitt u t-tmien kmandament. Il-Ħajja Il-ħeġġa tan-nisrani kuljum hija dik li tgħinu jfittex u jikseb aktar territorju qrib tal-Mulej. Hemm bżonn li niddrittaw it-toroq tagħna fid-dawl tal-liġi tiegħu. L-għażla tad-dnub u għad-dnub hija f'idejna. Alla ħalliena liberi saħansitra li neħduha kontra tiegħu. Kemm tassew qed inħares lejn il-kmandamenti bħala mumenti ta' grazzja li permezz tagħhom aħna stess nirregolaw il-ħajja tagħna? Hemm bżonn li nagħmlu għażliet ċari u bla tlaqliq fuq it-tip ta' fidi li qed ngħixu. Id-diskors ta' Krisu llum huwa ċar għal min irid jifhem – le għad-divorzju u responsabbiltà kbira fuq kull min ikisser żwieġ. Fehemni Mulej biex inżomm il-liġi tiegħek u nħarisha b'qalbi kollha. NAWFRAĠJU! – L-Appostlu Missierna San Pawl – 10 ta' Frar 2020 10 ta' Frar: L-Appostlu Missierna San Pawl NAWFRAĠJU! Għerf 14, 3-7; Salm 106; Atti 27, 16-28,6; Mark 16, 15-20 Il- Vanġelu U qalilhom: "Morru fid-dinja kollha, xandru l-Evanġelju lill-ħolqien kollu. Min jemmen u jitgħammed, isalva; iżda min ma jemminx, ikun ikkundannat. U dawn huma s-sinjali li jsieħbu lil dawk li jemmnu: f'ismi jkeċċu x-xjaten, jitkellmu b'ilsna ġodda, jaqbdu s-sriep b'idejhom, u jekk jixorbu xi xorb li jġib il-mewt ma jagħmlilhomx ħsara; iqiegħdu idejhom fuq il-morda u dawn ifiqu." U hekk il-Mulej Ġesù, wara li kellimhom kien imtella' fis-sema u qagħad in-naħa tal-lemin ta' Alla. Huma mbagħad marru jippritkaw kullimkien; il-Mulej kien jaħdem magħhom u jwettaq il-kelma bil-mirakli li kienu jsiru magħha. Il-Ħsieb Jeħtieġ iżda li naħbtu ma' gżira (Atti 27:26) San Pawl, anzi l-ġifen tiegħu, tfarrak mal-gżejjer Maltin. Tidher diżgrazzja kbira li minnha iżda ħarġet grazzja mhux biss għaliex ħadd minn dawk li kienu fuq il-ġifen ma tfarrku jew intilfu iżda wkoll għaliex San Pawl kien għodda f'idejn Alla biex ġab il-fidi lil gżiritna. San Pawl ġie bħala missjunarju u żera' żerriegħa li minnha ħarġet żerriegħa missjunarja kbira għaliex aħna l-Maltin mhux biss għożżejna din il-fidi talli nies kuraġġużi Maltin, reliġjużi u lajċi, ħallew ġżiritna tul is-snin biex marru jwasslu l-fidi f'artijiet oħra. Il-Providenza ħasbet fina l-Maltin. Ftit huma dawk il-pajjiżi li għandhom isimhom minqux fl-Iskrittura Mqaddsa. Huwa mument mhux biss ta' tifkira iżda ta' tiġdid għalina l-Maltin. Il-Mulej Ġesù ħabbna fuq li ħabbna tant li bagħtilna wieħed mid-dixxipli tiegħu, l-Appostlu tal-Ġnus, biex jiżra' l-fidi fil-qalb tagħna. Missirijietna ħabbewh mill-ewwel. San Pawl, minkejja li kien għadu priġunier, ma beżax iwasslilna l-kelma ta' Alla li dehret bil-kliem li wettaq u bil-mirakli li għamel ta' fejqan. San Pawl seraq il-qlub tal-Maltin u żera' fihom iż-żerriegħa tas-salvazzjoni dejjiema.... Iżda llum dan kollu huwa storja? Kemm tassew fadal fidi fil-poplu Malti? Il-Kelma Fl-Ewwel Qari tal-lum, meħud mill-Ktieb ta' l-Għerf, naraw li kulma jseħħ fid-dinja jseħħ minħabba l-Providenza ta' Alla. Is-Salm Responsorjali, minn Salm 106, huwa għanja ta' tifħir lill-Mulej għall-għeġubjijiet li jagħmel mal-bnedmin. Fit-Tieni Qari, mill-Atti ta' l-Appostli, għandna r-rakkont tan-nawfraġju ta' San Pawl fuq gżiritna. Fil-Vanġelu ta' San Mark għandna lil Ġesù jagħti l-mandat u l-missjoni lill-Appostli biex imorru JXANDRU AĦBAR TAJBA u jgħammdu lill-ġnus. Il-Ħajja San Pawl ġie Malta u wettaq dak mitlub minnu mill-Mulej. Ġabilna fejqan bil-kelma u fejqan bil-mirakli li wettaq. Il-fidi żammet lill-poplu Malti ħaj tul dawn is-sekli kollha. Illum huwa jum ta' ringrazzjament nazzjonali lil Alla għal din il-grazzja li tana. Iżda wkoll jum ta' tiġdid fil-fidi li tgħinna lkoll meta ngħixuha mhux biss fuq livell individwali iżda anki fuq dak kollettiv bħala nazzjon. Kemm tassew il-familji Maltin għad għandhom lil Ġesù fiċ-ċentru ta' ħajjithom? Ħafna drabi naqgħu fl-iżball li ninġarru minn modi u kurrenti li huma frontali kontra l-valuri tal-fidi tagħna. Inġibu l-gwaj b'idejna. U dan narawh mill-esperjenza tagħna ta' kuljum. Liema huma l-mumenti tal-veru ferħ fil-ħajja tagħna? Kemm tassew qed nitolbu kull ħin maħfra lill-Mulej u nitolbuh idawwal l-għemil tagħna? Mulej, San Pawl żera' ż-żerriegħa tal-fidi fil-poplu Malti. Għinni, lili bħala Malti, biex inkompli din il-missjoni tiegħu fi gżiritna bl-għemil u bit-twemmin tiegħi.
QAM GĦALINA – Ħadd il-Għid – Sena A – 12 t'April 2020 IL-FAĊĊOLIŻMU TA' KULJUM – Ħadd il-Palm Sena A – 5 ta' April 2020 JIFTAĦ L-OQBRA – Il-5 Ħadd tar-Randan Sena A –  29 ta' Marzu 2020 GĦOTJA TA' DAWL – Ir-4 Ħadd tar-Randan sena A – 22 ta' Marzu 2020 GĦANDEK GĦATX? – It-3 Ħadd tar-Randan sena A – 15 ta' Marzu 2020 KONFERMA GĦALL-UMANITA' – It-2 Ħadd tar-Randan sena A – 8 ta' Marzu 2020 IL-FALLIMENT TAGĦNA – L-1 Ħadd tar-Randan A – 1 ta' Marzu 2020 AĦFER – ĦOBB – SERVI – Is-7 Ħadd matul is-sena A – 23 ta' Frar 2020 NGĦIXU L-KMANDAMENTI – Is-6 Ħadd matul is-sena A – 16 ta' Frar 2020 NAWFRAĠJU! –  L-Appostlu Missierna San Pawl – 10 ta' Frar 2020